এন্টারপ্রেনারশিপ হল জীবনের একটা ধারা। উদ্যোক্তা অথবা চাকরি যেকোনও একটা বেছে নেওয়া যেতে পারে। নিজের পথ ঠিক করা যেতে পারে অথবা যিনি চাকরি দিচ্ছেন তাঁর পথে চলতে হতে পারে। স্টার্টআপ শুরু করে যদি ইনভেস্টরদের কাছে মাথা নোয়াতে হয় তাহলে, উৎসাহে ঘাটতি পড়তে বাধ্য। সেক্ষেত্রে মাইনে হারানোর ভয়ে মাথা গুঁজে যারা শুধু চাকরি করে যায়, তার সঙ্গে ইনভেস্টরদের কাছে অসহায় আত্মসমর্পণ করা উদ্যোক্তার মধ্যে কোনও ফারাক নেই। স্বপ্নের স্টার্টআপ খোলার উদ্দেশ্যর থেকে টাকা রোজগার বেশি জরুরি হওয়া মানে ইঁদুর দৌড়ে থেকে যাওয়া। কর্পোরেট চাকরিতে বছর বছর ইনক্রিমেন্ট আর প্রমোশনের ইঁদুর দৌড়। আর স্টার্টআপে ফান্ড জোগাড়ের রেস চলতেই থাকে। দুটোর মধ্যে তফাৎ কোথায়? জীবন অথবা ব্যবসা, যাই হোক না কেন টাকা অত্যন্ত জরুরি। কিন্তু দৌড় থেকে বেরিয়ে আসতে হবে। কারণ ইঁদুর রেসে প্রথম হলেও ইঁদুরের তকমা ঘুচবে না। ঠিকই করে নিয়েছিলাম গড্ডালিকায় গা ভাসাবো না। আমি এখনও স্টার্টআপ নিয়েই পড়ে আছি এবং দারুণ উপভোগ করছি।